text: Alumnes, pares i professors de tot Espanya han protestat per la nova llei d'ensenyament. S'han fet manifestacions a moltes ciutats, però una de les més importants ha sigut la de Barcelona. La manifestació ha estat organitzada per grups de professors i també d'estudiants. Un d'ells és l'AJEC, que vol dir Associació de Joves Estudiants de Catalunya, i fa xerrades als instituts per explicar què és la Llei de Qualitat.
  1. Els itineraris A tercer d'ESO, quan els alumnes tenen entre 14 i 15 anys, s'haurà de triar un itinerari concret. Segons què triïs, després estudiaràs una carrera o una altra a la universitat. A quart d'ESO encara hi ha un itinerari més, que està pensat per als alumnes amb més dificultats per seguir el curs i que volen treballar als 16 anys. Els estudiants pensen que als 14 anys és aviat per saber què vols fer. 2. Prova General de Batxillerat És un examen de revàlida que es farà als 18 anys, al final del batxillerat. Hi ha quatre oportunitats per aprovar-lo, però els estudiants creuen que si has estat fent exàmens cada curs, no t'has d'examinar un altre cop de tot, al final. 3. De 10 a 16 assignatures Amb la nova Llei de Qualitat hi ha haurà 6 assignatures noves, però no es faran més hores de classe. Amb el mateix temps s'estudiaran més matèries, com el llatí, la cultura clàssica, l'ètica o l'assignatura de societat, cultura i religió. Encara hi ha més coses. El consell escolar és l'òrgan on els estudiants tenen els seus representants, perquè les seves opinions es tinguin en compte a dintre de l'escola. Amb la nova llei, el consell escolar perd importància. El govern espanyol està fent aquesta llei perquè pensa que així millorarà l'ensenyament. En canvi, hi ha una part d'alumnes i professors que pensen que aquesta llei es podria millorar.